Сегѡ̀ ра́ди и треблаже́ни су́ть, по ѡ́бразу дре́вней марі́и, благу́ю сію̀ ча́сть и жи́тельство избра́вшіи духо́вное и неѿе́млемое: и такова́гѡ блага́гѡ бг҃оподо́бнагѡ жре́бія сподобля́ющіися, я́кѡ со мно́гою и изступи́тельною ра́достію съ бж҃е́ственнымъ па́ѵломъ мощѝ ѝмъ я́вѣ ужаса́тися, ку́пнѡ и вопи́ти сіѐ: єгда̀ благода́ть и человѣколю́біе яви́ся сп҃са на́шегѡ бг҃а, не ѿ дѣ́лъ пра́ведныхъ, ѝхже сотвори́хомъ мы̀, но по свое́й єгѡ̀ ми́лости, спасѐ на́съ ба́нею пакибытія̀ и ѡбновле́ніемъ дх҃а ст҃а́гѡ, єго́же излія̀ на на́съ ѻби́льнѡ, іи҃съ хрс̑то́мъ сп҃си́телемъ на́шимъ: да ѡправди́вшеся благода́тію єгѡ̀, наслѣ̂дницы бу́демъ по упова́нію жи́зни вѣ́чныя